En nom de nostre seigneur amen. En l’an de lincarnacion dicelluy courrant mil trois cens quatre vins et nuef, le vint et septieme jour du mois de may, Je Regnault Richief, bourgois de Diion, fais sauoir a tous presens et auenir que je, de ma certainne science et bon propouz, vend, cede, quitte, renunce, transporte, et deliure perpetuelment pour moy et pour mes hers, aux religieux priour et couuent de Saint Estienne de Diion, pour eulx et leurs successeurs, vng curtif enssi comme il se comporte de roye a autre, essiz ou finage de Diion, en la rue dez Bordes vers Tulley, darrier la maison saint Anthone, de coste le curtif de la chappelle monsieur le duc a Diion d’une part enssi comme il se confine, anciennement ez lettres de laquesition dicelluy curtif, fait par feu le grant pere du dit Regnault. Et ce present vendaige ie fais pour le prix et la somme de quatre frans d’or du coing du roy de France nostre sire de bon or et de iuste pois, a moy pour ce paiez bailliez et deliurez realment et de fait, en la presence du coadiuteur et dez tesmoings cy dessoubz escrips, dez quelx ie me tien pour bien content, deuestans moy et mez hers du dit curtif; lez diz priour et couuent en inueix perpetuelment au proffit deulx et de leurs successeurs. Et promet ie li dit Regnalt vendeur, par mon serement donne pour ce corporelment aux sains euuangiles de Dieu et soubz l’obligacion de touz mez biens mobles et non mobles presens et auenir quelconques, ce present vendaige auoir et tenir ferme estable et aggreauble perpetuelment et contre ycelluy et la teneur de cez presentes lettres non jamais faire dire ou venir ne procurer ou consentir que autre y veugne ou temps auenir, mais ledit curtif deffendre et garentir aux diz priour et couuent et a leurs successeurs, enuers et contre touz frainchement pour sa perche se point en doit et faire et prester tout ce que en cas de garentie et d’euiction appartient. En renuncent en ce fait, ie li dit vendeur a toutes excepcions de deceptions d’arreur, d’ignorance, malice, deceuance, de lesion, et de circonuencion, a l’excepcion de decepcion, a l’excepcion de la dite somme de frans non auoir eue ne recehue, a touz drois escrips et non escrips, et a toutes autres exceptions de deception de fait de droit et de coustumes ad ce contraires et au droit reprouuant general renunciation. Et a l’obseruance dez chouses dessus dites ie veulx estre controing et execute auxi comme de chouse adiugie par la court monseigneur le duc de Bourgongne, a la juridicion et controinte de la quelle court quant ad ce ie submey moy mez hers et touz mez biens dessus diz. En tesmoing de ce j’ay requis et obtenu le seel de la dite court monseigneur le duc estre mis ad ces presentes lettres, faites et passees en la presence de Aubertin de Sauxurettes, coadiuteur du tabellion de Diion pour mon dit seigneur. Present Jehan le bon de Diion et Perrin Berbier de Besançon, clers tesmoings, ad ce appellez et requis l’an et le jour dessus diz.